Palazzo Vecchio
Palazzo Vecchio, (ital. 'det gamle palads'), Palazzo della Signoria, Firenzes rådhus, opført 1298-1322 formentlig af Arnolfo di Cambio.
Palazzo Vecchio blev overtaget af hertug Cosimo 1. Medici, der i 1540 flyttede sin residens hertil fra Palazzo Medici. Han lod det ombygge, indrette og udsmykke under ledelse af Giorgio Vasari, der malede en lang række freskoer, bl.a. i den mægtige rådssal, Salone dei Cinquecento (bygget til i 1495), som også Leonardo da Vinci og Michelangelo skulle have udsmykket.
Paladset fik sit navn, da Cosimo 1. i 1550 flyttede hovedresidensen til Palazzo Pitti. Palazzo Vecchio fungerer stadig som rådhus og tillige som museum. Se også Firenze.